إجتنا بصف الرابع الابتدائي آنسة جدبة بس عامود من أعمدة النفاق والكهن وسألتنا عن منجزات الحركة التصحيحيي فإجانا هالحكي عبري سنسكريتي ما فهمنا منو شي. شو يعني تصحيحية؟ وحركة وهيك شغلات؟ فلعنت سما اللي نفضنا بالبهادل! هلق نحنا كنا متعودين
عالبهادل والضرب من الآنسات و المدرسين اللي قبلها، وما كان جديد علينا صراحة بس يعني البهادل اللي كنّا متعودين عليها كانت متل إنو نحنا قرباط نور وجلاميق لإن ماجبنالا للآنسة كتير هدايا بعيد المعلم وهي يا حرام عبرتلنا عن صدمتا وخيبة أملا فينا وهيي عم تقول: " شو عيني من عين باقي الآنسات اللي هدايا طلابهم معبايين الخزانة وطايفين من فوق الطاولة؟ مو متلكن يا نَوَر يا قرباط يا بهايم!" أو متل البهادل اللي منسمعها إذا تأخر واحد منا بدفع تعاون المازوت أو مشان مجلة الحائط أو تزيين الصف بوحدي من المناسبات وغيرو وغيراتو. بس هاي المرة يعني نحنا مافهمنا شو المطلوب! يعني نحنا لو كنا منعرف شو الحركة التصحيحية كنا أكيد أو أغلب الظن يعني منعرف شو منجزاتا، بس عتبك عاللي بيعرف بعمر تسع سنين مين صحح وشو تصحح وشو هالحركة اللي صارت قبل ما نخلق
...
المهم بعد ما بعتت ورا معاون المدير حتى يشوف بعينو أثر تقصير المدرسين السابقين في "بناء مجتمع عربي اشتراكي موحّد والدفاع عنه" فسألنا معاون المدير : "شو بيسموه لابن الغنمة؟" فصار هاد يقلو خاروف وهاد يقلو قرقور وهاد يقلو ماع ماع... و بعد ما اكتشفنا إنو معاون المدير متنّح صار هاد يقلو عجل وهاد يقلو جدي وهداك يقلو تيس أو ديك. بعدين عجزنا لإن ماوافق حضرة نائب المدير عأي تسمية، إجا راح قلنا انو ابن الغنمة هو "الحَمَل". هلق نحنا تخيلنا ابن الغنمة ويقال " النّعجة" وفهمنا عن شو كان عم يحكي وإنو "الحَمَل" هو نفسو الخاروف بس كمان اجانا هاد الاسم "حَمَل" بفتح فاء وعين الفعل عبري سنسكريتي! لك مين حَمَل مين؟
فقلها معاون المدير للآنسة الجديدة: "لك هدول أبيعرفوا شو اسم ابن النعجة بدك ياهن يعرفوا منجزات الحركة التصحيحية!" المهم هي الآنسة ذكرتلنا بعض منجزات الحركة التصحيحية متل بناء المدارس والجامعات وتزفيت الطرق ووصل الكهربا للضيع والأرياف وبناء السدود والمستشفيات... الخ الخ الخ وعطتنا وظيفة إنو نكتب موضوع تعبير إجباري (بالصرماي) عن منجزات الحركة التصحيحية وإنو لازم نعبّر عن مشاعر الإمتنان والفخر بهالمنجزات
المهم رجعنا عالبيت وحسينا إنو نحنا نكرات و حشرات وبالفعل ما منعرف شي لك إذا حدث هام و كبير وكوني متل ما كان مبين من حكي الآنسة وأدى لاختراع الكهربا والشوارع والجامعات والمدارس ما منعرفوا فشو منعرف نحنا؟ فبلشنا نقتنع إنو فعلا نحنا نَوَر وقرباط وبهايم متل ما كانت تقول عنا الآنسة
...
أنا سألت أبي عن منجزات الحركة التصحيحية فقال إنو كلشي حوالينا من منجزات الحركة التصحيحية! المشكلة إنو قال الحكي بطريقة ماعرفت إذا صحيح عم يحكي أم كان عم يتمسخر فسألتو: "هلق جارنا هاد اللي بيحط المسدس على جنبو تحت البنطلون كمان من ي